
„Zuglói Urbanisztikai Munkacsoport” 

1.) Napirendi pont
Jelen ülésen a BFVT Kft. munkatársai és Bősze Sándor meghívotti részvételének elfogadása
A Munkacsoport egyhangú – 17 igen szavazattal – úgy döntött, hogy elfogadja Bősze Sándor, valamint a BFVT Kft. munkatársainak meghívotti, tanácskozási joggal való részvételét a mai ülésen.


2.) Napirendi pont
Rákosrendező területén az élő és az épített környezet védelme
A Munkacsoport 17 igen, 0 tartózkodás, 0 nem szavazattal az alábbi határozatot hozta:

25/2026. (VIII. 10.) ZUM Határozat
Rákosrendező területén az élő és az épített környezet védelméről
A ZUM nem tartja elfogadhatónak, hogy a területen védett épületet semmisítsenek meg és a növényzet biológiai aktivitásértékét csökkentsék.

3.) Napirendi pont
Rákosrendező olajszennyezettségének csökkentése növényzettel
A Munkacsoport 17 igen, 0 tartózkodás, 0 nem szavazattal az alábbi határozatot hozta:

26/2026. (VIII. 10.) ZUM Határozat
Rákosrendező olajszennyezettségének növényzettel történő csökkentéséről
A ZUM álláspontja szerint a szennyezett területek mentesítését azonnal el kell kezdeni pld.:  fitoremediációval.


4.) Napirendi pont
Rákosrendező ingatlanfejlesztésének alapfeltételei
A Munkacsoport 17 igen, 0 tartózkodás, 0 nem szavazattal az alábbi határozatot hozta:

27/2026. (VIII. 10.) ZUM Határozat
Rákosrendező ingatlanfejlesztésének alapfeltételeiről
A ZUM álláspontja szerint Rákosrendező területén a (29834/10 és 29834/13 hrsz.-ú ingatlanokon) megvalósuló beavatkozás szakmai feltételeinek minimumát az alábbiak szerint kell meghatározni:
A)	a 126/2025. (VI. 4.) Korm. rendelet számú kiemelő kormányrendelet hatályon kívül helyezése és annak átvezetése a Rákosrendezőre vonatkozó adásvételi szerződésben, azaz a szerződésből a „kiemelt beruházásra” vonatkozó rendelkezések törlése.
B)	Az ingatlanfejlesztés tervezésének első lépéseként 
- a pesti kerületek területén lévő vasúti hálózat, különösen Rákosrendező megállóhely hosszú távú sorsáról kell döntenie a MÁV-nak (forgalmi, funkcionális és részletes műszaki vizsgálat alapján),
- ingatlanfejlesztés esetén a teherpályaudvari funkciókat (az áthaladás kivételével) ki kell zárni,
- Zugló Önkormányzata független közlekedési szakvéleményt készíttessen és
- legyen előírva, hogy csak az ingatlanfejlesztések egyes ütemeit kiszolgáló közösségi közlekedés előzetes kiépítését követően lehessen használatbavételi engedélyt adni a fejlesztésekre.
C) az egész Nyugat-Zuglóra (a Budapest Főváros XIV. Kerület Zugló Önkormányzata Képviselő-testülete 16/2022. (II. 10.) és a 309/2025. (IX. 25.) számú önkormányzati határozatainak megfelelő lehatárolású) telepítési tanulmányterv (és mesterterv): 
- alapján lehet csak véglegesíteni az adásvételi szerződés tárgyát képező ingatlanok tulajdonjogi változással érintett telekkontúrjait,
- adjon megoldást és válaszokat a tulajdonviszonyokra, a gazdasági, üzemeltetési és fenntartási kérdésekre, a részletes ütemezésre, valamint a résztvevők közötti szerepek pontos megosztására is, hogy alapul szolgáljon a Zugló és a két tulajdonos közötti háromoldalú településrendezési szerződés megkötéséhez.
D) a beruházás elindításának alapfeltétele a területre vonatkozóan az építési jogokat keletkeztető kerületi rendezési terv elfogadása, amelyre kizárólag akkor kerülhet sor, ha a Nyugat-Zuglóként lehatárolt területre a telepítési tanulmányterv készítésének költségét a telektulajdonos finanszírozza és az önkormányzati rendeletalkotási eljárás végeredményét tudomásul veszi.


5.) Napirendi pont
Nyugat-Zugló területének területhasználata

A Munkacsoport 16 igen, 1 tartózkodás, 0 nem szavazattal az alábbi határozatot hozta:
28/2026. (VIII. 10.) ZUM Határozat
Nyugat-Zugló területének területhasználatáról
A ZUM álláspontja szerint Nyugat-Zugló területén az egyes funkciók szakmai minimális követelményei az alábbiak szerint kerüljenek meghatározásra:
A) okvetlenül meg kell őrizni:
- a BVSC (alapítva: 1911) sportfunkcióit és telephelyterületeit,
- a védett épületeket (építési idő 1851-től),
- a biológiai aktivitásértéket úgy, hogy nem csökkenhet (még ideiglenesen sem),
- a Tatai utcai, Komáromi úti, Tengerszem utcai, Szőnyi úti külön telken (jellemzően gazdasági, kereskedelmi és szolgáltató tevékenységet végző) működő cégek telephelyterületeinek besorolását, mindaddig, amíg a terület átsorolása érdekében maguk nem kezdeményezik településrendezési szerződés megkötését,
B) elképzelhető:
- közszolgáltatások, közintézmények (pl. Vidámpark, oktatási vagy kutatócampus, kórház, egészségügy, idősotthon, új modern művészeti galéria / múzeum, stb.)
- a terület súlypontjánál vagy a terület végein; csoportosan, változatosan, hangsúlyképzés céljából magasabb, nem lakó funkciójú (pl. iroda vagy szálloda) épület,
- a közintézmények, a közterületek, a közparkok, GKSZ- és sport övezetek telkein felül maradó terület összes telekterületének legfeljebb fele – lakást is engedő – építési övezetbe sorolható,
C) mindenképpen ki kell jelölni Rákosrendező projektterületén belül:
- a közintézmények, a közterületek, a közparkok, GKSZ- és sport övezetek telkein felül maradó terület összes telekterületének legalább felén – lakást tiltó – építési övezetet (de pl. iroda, szálloda kereskedelem stb. funkciókat engedő),
- legalább 4 hektár kiterjedésű, összefüggő biológiailag aktív vizes élőhelyet (tó, nádas, mocsár, láp stb.),
- minden lakáshoz tartozóan 100 m² szabadon átjárható erdő, park, zöldterületet (amelynek számításába a 4 ha vizes élőhely beleérthető),
- szolgáltatási és közösségi területnek minden építési övezetben a külső és belső téri földszinti funkciókat (azaz a lakásrendeltetést ki kell zárni),
- lakást engedő építési övezetet, amelyen belül a lakóépületek telkei esetén 40 %-os fedettségű közhasználatra megnyitott, talajkapcsolatos, teljes értékű zöldfelületet kell előírni (50%-os felszíni és a 60 %-os terepszint alatti beépítettségi maximum, valamint a – városképi hangsúlyok kivételével – terepszint felett legfeljebb 6 szintszámú beépíthetőség javaslattal szinkronban),
- lakást nem engedő építési övezetet (pl. iroda, kereskedelem vagy szálloda), melynek telkei esetén 40 %-os fedettségű – lehetőleg közhasználatra megnyitott – zöldfelületet kell előírni (100 %-os földszinti, 50 %-os emeleti és a 100 %-os terepszint alatti beépítettségi maximummal),
- Rákosrendező vasúti megállója mellett vagy a terület súlypontjánál parkolóházat (a felszíni autótárolás kizárásával és a telken belül szabadon eldöntött gépjármű-elhelyezéssel szinkronban).



6.) Napirendi pont
Javaslat Nyugat-Zugló területének zöld-kék rendszerének kialakítására
A Munkacsoport 17 igen, 0 tartózkodás, 0 nem szavazattal az alábbi határozatot hozta:

29/2026. (VIII. 10.) ZUM Határozat
Nyugat-Zugló területének zöld-kék rendszerének kialakításáról
A ZUM álláspontja szerint Nyugat-Zugló területén Rákosrendező zöld-kék infrastruktúra-rendszerének kialakítása érdekében az alábbi elvárásokat szükséges megfogalmazni:
- a föld felett szabadon folyjon a Rákos-patak (kivéve a közúti, vasúti stb. hidakat),
- a Podmaniczky-zöldfolyosó (a VI. kerület felől), a Városliget parkja (a Biodóm mellett és a Kós Károly sétányon), a Rákos-patak menti parkfolyosó szervesen kapcsolódjon a területhez,
- vízmegtartó, intenzív ökológiai rendszert alakítsanak ki (tó, láp, mocsár, erdő stb.).




7.) Napirendi pont
Nyugat-Zugló városszerkezete és közlekedési rendszere
A Munkacsoport 17 igen, 0 tartózkodás, 0 nem szavazattal az alábbi határozatot hozta:

30/2026. (VIII. 10.) ZUM Határozat
Nyugat-Zugló városszerkezetéről és közlekedési rendszeréről
A ZUM szakmai véleménye szerint Nyugat-Zugló fejlesztésének minimális feltételei városszerkezeti, városszöveti, morfológiai és hálózati kapcsolódásaira:
A) a nagyvasúti pályák nyomvonala ne a terület közepén maradjon, hanem – a Tatai útról kiszolgált meglévő funkciók és az újonnan beépíthető terület határára, azaz nyugat felé, a Kapagyárig eltolva – törésben, a Dévényi utca meghosszabbításában haladjon,
B) a nagyvasúti pályák – tekintettel a megemelt kapcsolódásokra (mindkét körvasút, Dózsa György úti csomópont) a területet 4-6 vágányos lábakon álló, alatta szintben átjárható magasvasútként szeljék át (kivéve a felhajtó szakaszt a Marcheggi hídtól a Vasúttörténeti Park végéig tartó szakaszon),
C) a 16/2022. (II. 10.) és a 309/2025. (IX. 25.) számú önkormányzati határozatokban foglaltakat megismételve a Kacsóh Pongrác út városi főútként szintben keresztezze a Nagy Lajos király útját,
D) kötött pályás közösségi közlekedés a területen belül is szükséges,
E) további kötött pályás közösségi közlekedés a terület mellett is szükséges, a Kacsóh Pongrác út tengelyében,
F) a terület feltárása miatt és a zöld rekreációs folyosó folytonossága miatt is szükséges egy másodlagos közúti összeköttetés a Rákos-patak mellett (Rákospatak utca és a Kámfor utca között).


8.) Napirendi pont
Jogszabály-módosítások kérésének felterjesztése
A Munkacsoport 17 igen, 0 tartózkodás, 0 nem szavazattal az alábbi határozatot hozta:
31/2026. (VIII. 10.) ZUM Határozat
Jogszabály-módosítások kérésének felterjesztéséről
A ZUM javasolja, hogy az önkormányzat felterjesztési jog alapján kérje az Országgyűlést, illetve a Kormányt, hogy a Tisza Párt programjában szereplő hatáskör-visszaadásról szóló választási ígéretekkel összhangban:
helyezze hatályon kívül a Magyar Építészetről szóló 2023. évi C. törvény 61. § (2) bek. f) és g) pontjait,
a telekalakítási eljárásokban szakhatóságként közreműködő állami főépítész helyett a szakhatósági közreműködést adja vissza az önkormányzatoknak;
továbbá biztosítsa a Főépítészi Iroda részére az így megnövekedett hivatali feladatok ellátásához szükséges többlet humánerőforrást, a személyi állomány megfelelő bővítésével.
9.) Napirendi pont
Javaslat Rákosrendező egyes területegységei fejlesztési irányaira
A 9. napirendi pontban – az 5. és a 7. napirendi pontban foglaltakra tekintettel – a Munkacsoport nem szavazott, határozatot nem hozott.

10.) Napirendi pont
Javaslat a kerülethatár módosításával kapcsolatos 13/2026. (VII. 13.) ZUM határozat módosítására
A Munkacsoport 17 igen, 0 tartózkodás, 0 nem szavazattal az alábbi határozatot hozta:

32/2026. (VIII. 10.) ZUM Határozat
A kerülethatár módosításával kapcsolatos 13/2026. (VII. 13.) ZUM határozat módosításáról
A ZUM javasolja, hogy a kerülethatár rendezése ügyében a településterv készítése során kerüljön sor javaslat megfogalmazására, mely alapján az Önkormányzat az Országgyűlés felé a kerülethatár módosítását kezdeményezheti.


11.) Napirendi pont
Javaslat Rákosrendező területén a vasút lefedésére
A Munkacsoport 13 igen, 4 tartózkodás, 0 nem szavazattal az alábbi határozatot hozta:
33/2026. (VIII. 10.) ZUM Határozat
Rákosrendező területén a vasút lefedéséről
A ZUM javasolja, hogy a területen építési engedély lakó-, iroda-, szállás-, ill. kereskedelmi épületre csak a vasút teljes hosszának lefedése, alagútszerű kialakítása után legyen kiadható.


12.) Napirendi pont
Javaslat Rákosrendező fejlesztésével kapcsolatos szempontokra
Az előterjesztő a javaslatot visszavonta, a Munkacsoport a 12. napirendi pontban szavazást nem tartott, határozatot nem hozott.




13.) Napirendi pont
Javaslat a Településterv partnerségi programjára

A Munkacsoport 16 igen, 1 tartózkodás, 0 nem szavazattal az alábbi határozatot hozta:
34/2026. (VIII. 10.) ZUM Határozat
A Településterv partnerségi programjáról
A ZUM javasolja a csatolt „településterv partnerség 1 mell v1.doc” szerinti program elfogadását a településterv egyeztetés partnerségi programjaként.
